Հարցի այսպիսի լուծում առաջարկեցին. մարդկանց անունների փոխարեն` նշել նրանց անուն-ազգանունների սկզբնատառերը, իսկ ես, ըստ իմ հնարավորությունների, ունենալով սկզբնատառերը` փորձեի վերծանել դրանք: Անգամ խոստացան աջակցել ինձ այդ դժվարին գործում: Սա անսպասելի էր ինձ համար: Գործս բարդանում էր, բայց համաձայնեցի` հուսալով, որ հավատարիմ կմնան իրենց խոստմանը, եւ երբ դժվարությունների հանդիպեմ` կօգնեն: Բայց դատավճիռներն ինձ տրամադրելու փուլում խախտեցին իրենց խոստումը: Մարդկանց անուն-ազգանունների իրական սկզբնատառերի փոխարեն` կամայական տառեր նշեցին, ինչը դրանց վերծանումը դարձնում էր անհնար, իսկ վերծանման ուղղությամբ խոստացած աջակցությունից ընդհանրապես հրաժարվեցին: Եթե սկզբում այս կամ այն տառին համապատասխան մարդու իրական անունը հարցնում էի` պատասխանում էին, ապա մի քանի օր անց տեղեկացրեցին, որ իրենց արգելել են աջակցել ինձ նույնի՛սկ այդ հարցում: Մի խոսքով, ինչպես եւ վայել է իսկական չեկիստին` չարեցին այնպես, ինչպես խոստացել էին: Արդյունքում ձեռքիս տակ հայտնվեցին թերի դատավճիռներ: Սկսվեց դրանց վերականգնման մի դժվարին շրջան: Բնական է, որ ինչքան հին էին դատավճիռները, այնքան դժվար էր դրանց վերականգնումը: Մարդիկ մոռացել են ոչ միայն իրենց գործում ներգրավվածների անուն-ազգանունները, այլեւ` ամբողջական դրվագներ: Եթե դատապարտվածների անունները ճշտելը դեռ մի կերպ հնարավոր էր, ապա բազմաթիվ վկաների պարագայում` անլուծելի խնդիրներ էին ծագում: Ամեն դեպքում առավելագույնն արվել է դրանք ամբողջական տեսքի բերելու համար: Այնուհանդերձ, քիչ չեն այն դատավճիռները, որոնք հրապարակվում են այնպես, ինչպես ստացել եմ ԱԱԾ-ից: Սակայն, կարծում եմ, անունների բացակայությունը դատավճռի էության վրա չի ազդում եւ ընթերցողին չի խանգարում լիարժեք պատկերացում ստանալ տվյալ փաստաթղթի վերաբերյալ: Հարկ է նշել նաեւ, որ դատավճիռները չափազանց անմխիթար վիճակում էին, բազմաթիվ հատվածներ` անընթեռնելի: Ինչ հնարավոր է եղել վերականգնել` վերականգնել եմ, իսկ չկարողանալու դեպքում` գծիկներ եմ դրել: